section_heading: Stvaralaštvo
paragraph_text: Velik uspjeh postiže 2014. praizvedbom drame Tri zime u londonskom Royal National Theatreu, jednom od najutjecajnijih svjetskih kazališta. Dramu je režirao ugledni engleski kazališni redatelj Howard Davies, trostruki dobitnik nagrade Olivier. Londonska praizvedba "Tri zime" je jedan od najvećih uspjeha suvremene hrvatske drame u svijetu, te konačna afirmacija autorice na londonskoj kazališnoj sceni. Štivičić je za dramu osvojila nagradu Susan Smith Blackburn koja se dodjeljuje dramskim spisateljicama s engleskog govornog područja. U Hrvatskoj predstavu režira Ivica Buljan u produkciji Hrvatskog narodnog kazališta u Zagrebu. Predstava postiže veliki uspjeh kod publike i kritike, te osvaja brojne nagrade na festivalima u zemlji i regiji. Drama je uspješno postavljena i u Estoniji, Japanu, Njemačkoj i Sloveniji. Također je doživjela brojna koncertna čitanja i amaterske produkcije u SAD-u, Irskoj i Engleskoj. 2021. godine praizvedena je njezina drama 64 u Ateljeu 212 u Beogradu, a koja se potom premijerno izvodi u HNK Zagreb.